Lietuvos Respublikos Vyriausybė

nutarimas

DĖL VALSTYBĖS PERSKOLINAMOS PASKOLOS INVESTICIJŲ PROJEKTUI, BENDRAI FINANSUOJAMAM IŠ EUROPOS SĄJUNGOS FONDŲ LĖŠŲ, FINANSUOTI SUTEIKIMO

2023 m. sausio 18 d. Nr. 44

Vilnius

Vadovaudamasi Lietuvos Respublikos valstybės skolos įstatymo 3 straipsnio 11 dalimi ir įgyvendindama Valstybės perskolinamų paskolų ir valstybės garantijų teikimo, suteiktų perskolinamų paskolų grąžinimo ir valstybės garantijų administravimo taisyklių, patvirtintų Lietuvos Respublikos Vyriausybės 2001 m. birželio 4 d. nutarimu Nr. 667 „Dėl Valstybės perskolinamų paskolų ir valstybės garantijų teikimo, suteiktų perskolinamų paskolų grąžinimo ir valstybės garantijų administravimo taisyklių patvirtinimo“, 3.3 ir 4.1 papunkčių bei 41 punkto nuostatas, Lietuvos Respublikos Vyriausybė n u t a r i a:

1. Suteikti uždarajai akcinei bendrovei „Sūduvos vandenys“ iš valstybės vardu pasiskolintų 300 000 000 (trijų šimtų milijonų) eurų Europos investicijų banko paskolos dalies lėšų Europos investicijų banko ir Lietuvos Respublikos finansų ministerijos nustatytomis sąlygomis iki 1 624 938,92 euro (vieno milijono šešių šimtų dvidešimt keturių tūkstančių devynių šimtų trisdešimt aštuonių eurų devyniasdešimt dviejų centų) valstybės perskolinamą paskolą už Europos investicijų banko nustatytą palūkanų normą, padidintą 0,11 procentinio punkto, iki 21 metų laikotarpiui investicijų projektui „Nuotekų tvarkymo sistemų statyba ir plėtra Marijampolės savivaldybėje“ finansuoti.

2. Nustatyti, kad uždaroji akcinė bendrovė „Sūduvos vandenys“ šio nutarimo 1 punkte nurodytos paskolos grąžinimui ir kitų prievolių, nurodytų paskolos sutartyje, įvykdymui užtikrinti Finansų ministerijai įkeičia turtą, kurio rinkos vertė ne mažesnė nei 160 procentų gaunamos perskolinamos paskolos sumos.

Ministrė Pirmininkė Ingrida Šimonytė

Finansų ministrė Gintarė Skaistė